**Vyhlásenie predkladateľa**

**podľa čl. 23 ods. 3 písm. a) Legislatívnych pravidiel vlády Slovenskej republiky**

Materiál sa na rokovanie predkladá **s rozporom**

* s **Ministerstvom financií SR**, ktoré
	+ žiada, aby návrh zákona bol financovaný v rámci schválených limitov bez dodatočných požiadaviek na štátny rozpočet,
	+ žiada, aby vplyv na rozpočet verejnej správy bol zabezpečený najmä zo zdrojov Európskej únie,
	+ žiada vypustenie bodov týkajúcich sa stransparentnenia financovania predprimárneho vzdelávania obcami.

MŠVVaŠ SR pripomienky Ministerstva financií SR neakceptovalo z dôvodov, že

* MŠVVaŠ SR prehodnotilo nároky na štátny rozpočet oproti pôvodnej analýze vplyvov k MPK LP/2022/502, a navrhovaný rozsah navýšených požiadaviek je v súčasnom návrhu redukovaný na nevyhnutné minimum, pričom úplnú neutralitu vplyvov na rozpočet verejnej správy nie je možné dosiahnuť,
* Európska komisia dlhodobo požaduje, aby pri opatreniach, ktoré boli doposiaľ financované zo zdrojov Európskej únie (napr. pedagogickí asistenti), boli priebežne zvyšované prostriedky štátneho rozpočtu, a zároveň znižované zdroje Európskej únie,

Požiadavka na stransparentnenie financovania predprimárneho vzdelávania obcami vyplýva z Plánu obnovy a odolnosti tak, aby išlo v zásade o normatívne financovanie. V súčasnosti nie je širšia zhoda na zavedení normatívneho financovania predprimárneho vzdelávania, čo by predstavovalo zmenu systému správy materských škôl na prenesený výkon štátnej správy. V dôsledku uvedených skutočností sa pristúpilo k zákonnej úprave stransparentnenia financovania predprimárneho vzdelávania obcami tak, aby obce poskytovali finančné prostriedky na predprimárne vzdelávanie v rovnakom objeme ako im bol pridelený z výnosu DPFO podľa počtu detí v MŠ.

* s **Odborovým zväzom pracovníkov školstva a vedy na Slovensku**, ktorý
	+ žiada, aby sa od učiteľov materských škôl nevyžadovalo absolvovanie inovačného vzdelávania, t. j. ponechanie kvalifikačných predpokladov podľa účinnej právnej úpravy,
	+ žiada, aby rozdelenie ročníkov základnej školy na prvý stupeň a druhý stupeň ostalo upravené na úrovni zákona a nie na úrovni štátneho vzdelávacieho programu,

MŠVVaŠ SR pripomienky Odborového zväzu pracovníkov školstva a vedy na Slovensku neakceptovalo z dôvodov, že

* Požiadavka na zvýšenie kvalifikačných predpokladov vyplýva z Plánu obnovy a odolnosti SR – ide o jeden z míľnikov a cieľov reformy 1 Komponentu 6.
* Úprava rozdelenia ročníkov v štátnom vzdelávacom programe a nie priamo v zákone neznamená automaticky reflektovanie výsledkov kurikulárnej reformy, ku ktorej stále prebieha odborná diskusia, ale vytvára len všeobecný predpoklad do budúcna na možnosť flexibility po tom, ako bude nový štátny vzdelávací program dokončený.
* s **Asociáciou zamestnávateľských zväzov a združení**, ktorá
	+ žiada, aby sa od učiteľov materských škôl nevyžadovalo absolvovanie inovačného vzdelávania, t. j. ponechanie kvalifikačných predpokladov podľa účinnej právnej úpravy.

MŠVVaŠ SR pripomienky Asociácie zamestnávateľských zväzov a združení neakceptovalo z dôvodov, že

* Požiadavka na zvýšenie kvalifikačných predpokladov vyplýva z Plánu obnovy a odolnosti SR – ide o jeden z míľnikov a cieľov reformy 1 Komponentu 6.
* so **Združením miest a obcí Slovenska**, ktoré
	+ žiada pozastaviť legislatívny proces z dôvodu absencie odbornej diskusie so Združením miest a obcí Slovenska a zástupcami odbornej verejnosti o dopadoch novely školského zákona a súvisiacich právnych predpisov na kompetencie samospráv.

V nadväznosti na uvedenú pripomienku ZMOS odmietol rokovať o ďalších pripomienkach a žiada vytvorenie pracovnej skupiny, na tvorbu uvedenej právnej úpravy, najmä právneho nároku na predprimárne vzdelávanie a stransparentnenia financovania predprimárneho vzdelávania, v ktorej by mal zastúpenie. V tejto súvislosti rozpor trvá ku všetkým zásadným pripomienkam, okrem zásadnej pripomienky k § 59a ods. 4 a pripomienky k § 37 ods. 4 písm. c) zákona č. 596/2003 Z. z. školského zákona, ktorú MŠVVaŠ SR akceptovalo.

MŠVVaŠ SR pripomienky Združenia miest a obcí Slovenska neakceptovalo z dôvodov, že

* Zastúpenie v pracovnej skupine MŠVVaŠ SR, ktorá pripravovala uvedenú právnu úpravu mal aj ZMOS,
* Legislatívny proces nie je možné zastaviť vzhľadom na termíny relevantných míľnikov a cieľov Plánu obnovy a odolnosti SR v kontexte harmonogramu schôdzí Národnej rady SR. MŠVVaŠ SR má záujem o pripomienkach ZMOSu ďalej diskutovať.
* s **Úniou miest Slovenska**, ktorá
	+ vo vzťahu k povinnosti obce dobudovať kapacity MŠ žiada, aby prijatie detí, ktoré v obci nemajú trvalý pobyt bolo v rámci právneho nároku len na jeden rok.

MŠVVaŠ SR pripomienku Únie miest Slovenska neakceptovalo z dôvodov, že

* Nie je prijateľné, aby malo dieťa a jeho zákonní zástupcovia právnu neistotu tým, že by bolo dieťa prijímané len na trvanie jedného roka. MŠVVaŠ SR považuje za podstatné, aby z hľadiska trvania predprimárneho vzdelávania bolo dieťa chránené tým, že je prijímané na celý čas predprimárneho vzdelávania.

Materiál sa na rokovanie predkladá **bez rozporov s ostatnými povinne** pripomienkujúcimi subjektmi.